
Pakuotės lapelis: informacija vartotojui

Lisinopril Actavis 10 mg tabletės
Lisinopril Actavis 20 mg tabletės
Lizinoprilis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šame lapelyje?
1.	Kas yra Lisinopril Actavis ir kam jis vartojamas
2.	Kas žinotina prieš vartojant Lisinopril Actavis
3.	Kaip vartoti Lisinopril Actavis
4.	Galimas šalutinis poveikis
5.	Kaip laikyti Lisinopril Actavis
6.	Pakuotės turinys ir kita informacija

Lisinopril Actavis priklauso vaistų, vadinamų AKF (angiotenziną konvertuojančio fermento) inhibitoriais, grupei. Jie plečia kraujagysles, mažina kraujospūdį, todėl širdis gali lengviau varinėti jomis kraują.

Lisinopril Actavis vartojamas gydyti:
· padidėjusį kraujospūdį (hipertenziją);
· simptominį širdies nepakankamumą – būklę, kai širdis nepajėgia išpumpuoti tiek kraujo, kiek organizmui reikia;
· širdies priepuolį (ūminį miokardo infarktą), dėl kurio gali susilpnėti širdis;
· inkstų ligas, susijusias su cukriniu diabetu ir padidėjusiu kraujospūdžiu.

Lisinopril Actavis rekomenduojamas vaikams ir paaugliams nuo 6 iki 16 metų amžiaus išskirtinai tik padidėjusio kraujospūdžio ligai (hipertenzijai) gydyti.

Lisinopril Actavis vartoti negalima:
· jeigu yra alergija lizinopriliui arba bet kuriai pagalbinei šio vaisto medžiagai (jos išvardytos 6 skyriuje) arba bet kuriems tos pačios grupės vaistams (AKF inhibitoriams);
· jeigu anksčiau vartojant tos pačios kaip ir Lisinopril Actavis grupės vaistus (AKF inhibitorius) Jums pasireiškė alerginė reakcija: sutino plaštakos, pėdos, kulkšnys, veidas, lūpos, liežuvis ir (arba) gerklė, buvo sunku nuryti ar kvėpuoti (angioneurozinė edema);
· jeigu žinoma, kad Jūsų šeimos nariui buvo angioneurozinė edema, arba Jūs esate patyręs angioneurozinę edemą bet kokiomis aplinkybėmis;
· jei esate ilgiau kaip 3 mėnesius nėščia. Taip pat geriau vengti vartoti Lisinopril Actavis ankstyvuoju nėštumo metu (žr. poskyrį „Nėštumas“);
· jeigu Jūs sergate cukriniu diabetu arba Jūsų inkstų funkcija sutrikusi ir Jums skirtas kraujospūdį mažinantis vaistas, kurio sudėtyje yra aliskireno;
· jeigu vartojote ar šiuo metu vartojate sakubitrilo ir valsartano derinį, vaistą, skirtą ilgalaikiam (lėtiniam) suaugusiųjų širdies nepakankamumui gydyti, padidėja angioneurozinės edemos (staigaus patinimo po oda, pvz., tokioje srityje kaip ryklė) rizika.

Įspėjimai ir atsargumo priemonės
Pasitarkite su gydytoju ar vaistininku, prieš pradėdami vartoti Lisinopril Actavis:
· jeigu Jūs netenkate daug skysčio, nes gydotės diuretikais (šlapimo išsiskyrimą skatinančiais vaistais), dialize, valgote mažai druskos turintį maistą arba neseniai viduriavote ar vėmėte. Tokiu atveju yra didesnė tikimybė, kad, pradėjus vartoti šį vaistą, labai sumažės kraujospūdis (pasireikš hipotenzija), todėl pajusite silpnumą arba apsvaigimą;
· jeigu vartojate kurį nors iš šių vaistų padidėjusiam kraujospūdžiui gydyti:
· angiotenzino II receptorių blokatorių (ARB) (vadinamąjį sartaną, pvz., valsartaną, telmisartaną, irbesartan), ypač jei turite su cukriniu diabetu susijusių inkstų sutrikimų;
· aliskireną;
-	jeigu Jūsų kraujospūdis mažas. Tai galite pastebėti jei jaučiatės jaučiate svaigulį ar galvos sukimąsi, ypač stojantis;
· jeigu Jums yra aortos arba širdies vožtuvų susiaurėjimas (aortos arba mitralinio vožtuvo stenozė) arba sustorėjęs širdies raumuo (hipertrofinė kardiomiopatija);
· jeigu sergate inkstų liga arba yra susiaurėjusios inkstų kraujagyslės;
· jeigu Jums reikia gydytis hemodialize;
· jeigu sergate kepenų liga;
· jeigu sergate cukriniu diabetu (medžiagų apykaitos liga, kai organizmas tinkamai nepanaudoja cukraus);
· jeigu sergate kraujagyslių kolagenoze (pvz., sklerodermija, sistemine raudonąja vilklige);
· jeigu vartojate kalio papildus;
· jeigu Jums yra arba bus taikomas desensibilizuojantis gydymas nuo alergijos, pvz., vabzdžių įgėlimui. Toks gydymas susilpnina alergiją (pvz., bičių ar vapsvų įgėlimui), bet, jei tuo pačiu metu vartojami AKF inhibitoriai, kartais gali pasireikšti sunkesnė alerginė reakcija;
· jeigu Jūsų cholesterolio kiekis padidėjęs ir Jums bus taikomas gydymas, vadinamas „MTL afereze“;
· Lisinopril Actavis gali būti mažiau efektyvus, jei esate juodaodžių kilmės. Taip pat Jums dažniau gali pasireikšti „angioneurozine edema“ vadinamas pašalinis poveikis;
· jeigu Jums bus atliekama chirurginė operacija. Prieš vietinę anesteziją arba narkozę pasakykite gydytojui arba odontologui, kad vartojate Lisinopril Actavis. Vartojamas kartu su kai kuriais anestetikais šis vaistas gali sukelti trumpalaikį kraujospūdžio kritimą iš karto, kai tik jo pavartosite;
· jeigu vartojate bet kurį iš toliau išvardytų vaistų, gali didėti angioneurozinės edemos rizika:
· racekadotrilį, vaistą nuo viduriavimo;
· vaistų organų po transplantavimo atmetimo ir vėžio prevencijai (pvz., temsirolimuzo, sirolimuzo, everolimuzo);
· vildagliptiną, vaistą, skirtą diabetui gydyti.

Jeigu manote, kad esate (arba galite būti) nėščia, pasakykite gydytojui. Ankstyvuoju nėštumo laikotarpiu Lisinopril Actavis vartoti nerekomenduojama, o po trečio nėštumo mėnesio jo vartoti negalima, nes vartojamas šiuo laikotarpiu jis gali labai pakenkti kūdikiui (žr. poskyrį „Nėštumas ir žindymo laikotarpis“).

Toliau išvardytais atvejais (ištikus alerginei reakcijai) reikia nebevartoti Lisinopril Actavis ir nedelsiant kreiptis į medikus pagalbos:
· jei tapo sunku kvėpuoti ir tai susiję arba nesusiję su veido, lūpų, liežuvio ir (arba) gerklės tinimu;
· jei sutino veidas, lūpos, liežuvis ir (arba) gerklė (dėl to gali būti sunku nuryti);
· jei pradėjo stipriai niežėti odą (ir iškilo gumbai);
· jei sutino plaštakos, pėdos arba kulkšnys ir sutinusias vietas pradėjo niežėti.

Pastaba: Vartodami pirmąją Lisinopril Actavis dozę, laikykitės atsargumo priemonių. Pirmoji dozė gali labiau negu vėlesnės dozės sumažinti kraujospūdį. Dėl to galite jausti svaigulį arba apsvaigimą, bet tai palengvėja atsigulus. Jei nerimaujate, pasitarkite su gydytoju.

Jei karščiuojate, skauda gerklę arba burnoje atsirado opų (tai gali būti dėl sumažėjusio baltųjų kraujo kūnelių kiekio atsiradusios infekcijos simptomai) arba jei pastebėjote, kad pagelto oda ir akių baltymai (išsivystė gelta, kuri gali būti kepenų ligos požymis), kreipkitės į gydytoją.
Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų kiekį (pvz., kalio) kraujyje.

Taip pat žr. informaciją, pateiktą poskyryje „Lisinopril Actavis vartoti negalima“.

Kiti vaistai ir Lisinopril Actavis
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kai kurie vaistai gali turėti įtakos kitų vaistų poveikiui.

Jūsų gydytojui gali tekti pakeisti vaisto dozę ir (arba) imtis kitų atsargumo priemonių.

Jeigu vartojate angiotenzino II receptorių blokatorių (ARB) arba aliskireną (taip pat žr. informaciją, pateiktą poskyriuose „Lisinopril Actavis vartoti negalima“ ir „Įspėjimai ir atsargumo priemonės“).

Pasitarkite su gydytoju, jei vartojate šiuos vaistus:

kitus vaistus nuo padidėjusio kraujospūdžio (antihipertenzinius vaistus);
· nesteroidinius vaistus nuo uždegimo (NVNU), pvz., indometaciną ar dideles aspirino dozes (> 3 g per parą). Šiais vaistais gydomas artritas arba raumenų skausmas;
· aukso turinčių preparatų injekcijas (pvz., natrio aurotiomalato nuo artrito);
· vaistų nuo psichikos sutrikimų, pvz., ličio, antipsichozinių vaistų ar triciklių antidepresantų;
· kalio papildų (įskaitant druskos pakaitalus), kalį organizme sulaikančių diuretikų ir kitų vaistų, galinčių padidinti kalio kiekį kraujyje (pvz., trimetoprimo ir kotrimoksazolo vartojamų gydyti infekcijas, kurias sukelia bakterijos; ciklosporino, imunosupresinio vaisto, vartojamo norint išvengti transplantuotų organų atmetimo; ir heparino, vaisto, naudojamo kraujo skystinimui ir krešulių prevencijai;
· vaistų nuo cukrinio diabeto, pvz., insulino arba geriamųjų vaistų, mažinančių cukraus kiekį kraujyje;
· centrinę nervų sistemą stimuliuojančių vaistų (simpatomimetikų): efedrino, pseudoefedrino arba salbutamolio. Jų yra kai kurių vaistų nuo kosulio ir (arba) peršalimo, nuo astmos ir gleivinės paburkimą mažinančių vaistų (dekongestantų) sudėtyje;
· imuninę sistemą slopinančių vaistų (imunosupresantų), alopurinolio (nuo podagros) arba prokainamido (nuo nenormalaus širdies plakimo);
· vaistų, kurie dažniausiai vartojami norint išvengti transplantuotų organų atmetimo (sirolimuzą, everolimuzą, temsirolimuzą, ir kitų vaistų iš mTOR inhibitorių klasės). Žr. skyrių „Įspėjimai ir atsargumo priemonės”;
· vildagliptiną, vaistą, skirtą diabetui gydyti (žr. skyrių „Įspėjimai ir atsargumo priemonės“).
· raceckadotrilį, vaistą nuo viduriavimo (žr. skyrių „Įspėjimai ir atsargumo priemonės“).
· sakubitrilą/valsartaną, vaistą, skirtą ilgalaikiam (lėtiniam) suaugusiųjų širdies nepakankamumui gydyti (žr. skyrių „Lisinopril Actavis vartoti negalima“).

Lisinopril Actavis vartojimas su maistu ir gėrimais
Lisinopril Actavis galima vartoti su maistu ir gėrimais.

Nėštumas ir žindymo laikotarpis
Prieš vartojant bet kokį vaistą, pasitarkite su gydytoju ar vaistininku.

Nėštumas
Jeigu esate nėščia (arba manote, kad galite pastoti), pasakykite gydytojui. Prieš planuojant pastoti arba iš karto sužinojus apie nėštumą, Jūsų gydytojas lieps Jums nebevartoti Lisinopril Actavis ir vietoje jo paskirs kitą vaistinį preparatą. Lisinopril Actavis nerekomenduojama vartoti ankstyvuoju nėštumo laikotarpiu ir negalima vartoti, jei esate ilgiau kaip 3 mėnesius nėščia, nes vaistas gali labai pakenkti Jūsų kūdikiui.

Žindymas
Pasakykite savo gydytojui, jei maitinate krūtimi ar ruošiatės pradėti tai daryti. Lisinopril Actavis krūtimi maitinančioms motinoms nerekomenduojamas. Jei norite maitinti krūtimi, ypač jei žindysite naujagimį arba prieš laiką gimusį kūdikį, gydytojas gali paskirti kitą vaistą.

Vairavimas ir mechanizmų valdymas
Lisinopril Actavis neturėtų sutrikdyti gebėjimo vairuoti ir valdyti mechanizmus. Tačiau, kol įsitikinsite, kaip šis vaistas Jus veikia, negalima dirti darbų, kuriems reikia ypatingo dėmesio.

Lisinopril Actavis sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.
Dozavimas yra individualus ir svarbu, kad Jūs vartotumėte šį vaistą taip, kaip paskirta. Pradinė ir ilgalaikė palaikomoji dozė parenkama atsižvelgiant į Jūsų būklę ir į tai, ar vartojate ir kitų vaistų.

Padidėjęs kraujospūdis
Rekomenduojama pradinė dozė yra 10 mg kartą per parą. Įprastinė ilgalaikė dozė yra 20 mg kartą per parą.

Vartojimas vaikams ir paaugliams (6-16 metų amžiaus), turintiems aukštą kraujospūdį
Tikslią dozę Jūsų vaikui nustatys gydytojas. Dozė priklauso nuo vaiko kūno svorio:
· vaikams, sveriantiems nuo 20 iki 50 kg, įprasta pradinė dozė, geriama vieną kartą per parą, yra 2,5 mg. Dozę galima didinti iki maksimalios 20 mg dozės, geriamos kartą per parą;
· vaikams, sveriantiems daugiau nei 50 kg, įprasta pradinė dozė, geriama vieną kartą per parą, yra 5 mg. Dozę galima didinti iki maksimalios 40 mg dozės, geriamos kartą per parą.
Lisinopril Actavis nerekomenduojamas jaunesniems nei 6 metų vaikams ar vaikams, turintiems sunkių problemų su inkstais.

Simptominis širdies nepakankamumas
Rekomenduojama pradinė dozė yra 2,5 mg kartą per parą. Ilgalaikė dozė yra 5–35 mg kartą per parą.

Po širdies priepuolio
Rekomenduojama dozė pirmąsias dvi paras yra 5 mg kartą per parą, vėliau – 10 mg kartą per parą.

Inkstų ligos, susijusios su cukriniu diabetu
Rekomenduojama dozė yra 10 mg arba 20 mg kartą per parą.

Sutrikusi inkstų funkcija
Gydytojas gali Jums ar Jūsų vaikui paskirti mažesnę dozę.

Nurykite tabletę užsigerdami vandeniu. Šį vaistą vartokite kasdien tuo pačiu metu. Lisinopril Actavis galima vartoti prieš valgį arba po jo.

Jei manote, kad Lisinopril Actavis veikia per stipriai arba per silpnai, nedelsiant pasitarkite su gydytoju arba vaistininku.

Pradedant gydymą ir (arba) keičiant dozę, gali prireikti dažniau lankytis pas gydytoją. Net jei jaučiatės gerai, šių apsilankymų negalima praleisti. Gydytojas pasakys, kas kiek laiko reikia pas jį apsilankyti.

Ką daryti pavartojus per didelę Lisinopril Actavis dozę?
Jei išgėrėte šio vaisto daugiau negu reikia (perdozavote), nedelsdami kreipkitės į gydytoją arba į artimiausią ligoninę. Perdozavus gali labai sumažėti kraujospūdis, dėl to galite jausti lengvą apsvaigimą ir svaigulį. Be to, gali pasireikšti dusulys, per dažnas arba per retas pulsas, pernelyg greitas juntamas širdies plakimas (palpitacija), nerimas, kosulys.

Pamiršus pavartoti Lisinopril Actavis
Negalima vartoti dvigubos dozės norint kompensuoti praleistą tabletę. Toliau laikykitės įprasto dozavimo.

Nustojus vartoti Lisinopril Actavis
Vaisto vartojimo nenutraukite, net jeigu jaučiatės gerai, nebent gydytojas nurodys kitaip.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažnas (gali pasireikšti mažiau nei 1 iš 10 žmonių):
Galvos skausmas, svaigulys arba lengvas apsvaigimas (ypač greitai atsistojus), sumažėjęs kraujospūdis, viduriavimas, vėmimas, kosulys, susilpnėjusi inkstų funkcija.

Nedažnas (gali pasireikšti mažiau nei 1 iš 100 žmonių):
Nuovargis, silpnumas (jėgų praradimas), nuotaikos pokyčiai, miego sutrikimai, galvos svaigimas (vertigo);,odos išbėrimas, niežėjimas, pirštų spalvos pokyčiai (pamėlsta, paskui parausta) ir (arba) tirpimas ar dilgčiojimas, sloga, skonio sutrikimai, pykinimas, skrandžio skausmas arba nevirškinimas, impotencija, juntamas arba labai greitas širdies plakimas, širdies priepuolis arba insultas (manoma, antrinis dėl pernelyg mažo kraujospūdžio, taip būna didelės rizikos pacientams), padidėję serumo kreatinino, šlapalo ir kalio kiekiai kraujyje, padidėjęs kepenų fermentų aktyvumas.

Retas (gali pasireikšti mažiau nei 1 iš 1000 žmonių):
Alerginė/angioneurozinė edema, kurios simptomai yra galūnių, veido, lūpų, liežuvio ir (arba) gerklės tinimas, dėl kurio gali pasunkėti kvėpavimas ir (arba) rijimas, šis poveikis dažnesnis juodaodžiams nei kitų rasių pacientams, sumišimas; burnos džiūvimas, plaukų slinkimas, psoriazė, krūtų padidėjimas vyrams, inkstų nepakankamumas, kai kurių kraujo ląstelių arba kitų sudėtinių kraujo dalių pokyčiai, niežintis odos išbėrimas (dilgėlinė), bilirubino (geltonai oranžinio tulžies pigmento) kiekio padidėjimas serume, maža natrio koncentracija, ūminis inkstų nepakankamumas, uremija (būklė, kai kraujyje lieka medžiagų, kurios turi būti šalinamos su šlapimu), sutrikęs smegenų hormono, reguliuojančio vandens pusiausvyrą kūne, išsiskyrimas (sutrikusios antidiurezinio hormono sekrecijos sindromas [angl., SIADH]).

Labai retas (gali pasireikšti mažiau nei 1 iš 10 000 žmonių):
Prienosinių ančių uždegimas (sinusitas), kvėpavimo takų susiaurėjimas (bronchų spazmas) ir dėl to atsiradęs dusulys, plaučių uždegimas, pageltusi oda ir (arba) akys (gelta), kepenų arba kasos uždegimas, kepenų nepakankamumas, prakaitavimas, sunki pūslinė odos liga, odos išbėrimas (daugiaformė raudonė [eritema]), sunkios formos odos paraudimas (Stivenso-Džonsono [Stevens-Johnson] sindromas), stiprus išbėrimas (taip pat ir paraudimas), nudegimą primenantis odos lupimasis ir tinimas (toksinė epidermio nekrolizė), odos pseudolimfoma, žarnų uždegimas, nenormaliai mažas šlapimo kiekis arba nesišlapinimas, gliukozės kiekio kraujyje sumažėjimas.

Nežinomas (negali būti apskaičiuotas pagal turimus duomenis):
Alpulys, depresijos simptomai.

Vaikams pasireiškiantis šalutinis poveikis yra toks pat, kaip suaugusiųjų.

Jei tapo sunku nuryti ar kvėpuoti (tai gali būti susiję su veido, lūpų, liežuvio ir [arba] gerklės tinimu) arba jei sutino plaštakos, pėdos ar kulkšnys ir sutinusias vietas pradėjo niežėti, arba jei pradėjo stipriai niežėti odą ir iškilo gumbai (alergija), reikia nutraukti Lisinopril Actavis vartojimą ir nedelsiant kreiptis į medikus pagalbos.

Kaip minėta anksčiau, retai gali atsirasti kai kurių kraujo ląstelių arba kitų sudėtinių kraujo dalių pokyčių. Jūsų gydytojas gali nuspręsti retkarčiais imti kraujo mėginius, kad nustatytų, ar Lisinopril Actavis kaip nors veikia Jūsų kraują. Kartais dėl kraujo pokyčių galite jausti nuovargį ar gerklės skausmą, gali pasireikšti karščiavimas, sąnarių ir raumenų skausmai, sąnarių ir tonzilių patinimas arba jautrumas saulės šviesai. Jeigu abejojate, pasitarkite su gydytoju.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Laikyti ne aukštesnėje kaip 25 °C temperatūroje.

Lizdinė plokštelė: laikyti gamintojo pakuotėje, kad vaistas būtų apsaugotas nuo drėgmės.
Plastikinė tablečių talpyklė: plastikinę tablečių talpyklę laikyti sandarią, kad vaistas būtų apsaugotas nuo drėgmės. Šioje talpyklėje yra sausiklis.

Šį vaistą laikykite vaikams nepastebimoje ir nepasiekiamoje vietoje.

Ant dėžutės, lizdinės plokštelės arba tablečių talpyklės po „EXP/Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Lisinopril Actavis sudėtis
· Veiklioji medžiaga yra lizinoprilis dihidratas. Kiekvienoje tabletėje yra 10 mg arba 20 mg lizinoprilio (lizinoprilio dihidrato pavidalu).
· Pagalbinės medžiagos yra manitolis, kalcio-vandenilio fosfatas dihidratas, pregelifikuotas kukurūzų krakmolas, kroskarmeliozės natrio druska, magnio stearatas. 10 mg ir 20 mg tabletėse taip pat yra raudonojo geležies oksido (E172), juodojo geležies oksido (E172) ir geltonojo geležies oksido (E172).

Lisinopril Actavis išvaizda ir kiekis pakuotėje
Lisinopril Actavis 10 mg tabletės yra šviesiai rausvos, apvalios, abipusiai išgaubtos, 7 mm skersmens. Vienoje tabletės pusėje yra vagelė.
Lisinopril Actavis 20 mg tabletės yra rausvos, apvalios, abipusiai išgaubtos, 9 mm skersmens. Vienoje tabletės pusėje yra vagelė.
Tabletę galima padalyti į lygias dozes.

Pakuočių dydžiai:
Lizdinių plokštelių pakuotė: 10, 14, 20, 28, 30, 50, 56, 98 arba 100 tablečių.
Plastikinė tablečių talpyklė užsukta plastikiniu dangteliu su integruotu sausikliu: 30 arba 100 tablečių.

Gali būti būti tiekiamos ne visų dydžių pakuotės.

Registruotojas ir gamintojas

Registruotojas
Actavis Group PTC ehf.
Reykjavíkurvegi 76-78
220 Hafnarfjörður
Islandija

Gamintojas

Actavis Ltd.
BLB016, Bulebel Industrial Estate
Zejtun ZTN 3000
Malta

arba

GENERICON PHARMA
Gesellschaft m.b.H.
Hafnerstrasse 211
A-8054 Graz
Austrija

arba

Balkanpharma - Dupnitsa AD
3 Samokovsko Schosse Str.
Dupnitsa 2600
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB Teva Baltics
Molėtų pl. 5
LT-08409 Vilnius
Tel.: +370 5 266 02 03

Šis vaistas EEE valstybėse narėse registruotas tokiais pavadinimais:
	Vokietija
	Lisinopril-Actavis 2,5 mg Tabletten
Lisinopril-Actavis 5 mg Tabletten
Lisinopril-Actavis 10 mg Tabletten
Lisinopril-Actavis 20 mg Tabletten

	Austrija
	Lisinopril Actavis 5 mg Tabletten
Lisinopril Actavis 10 mg Tabletten
Lisinopril Actavis 20 mg Tabletten

	Airija
	Lestace 2,5 mg tablets
Lestace 5 mg tablets
Lestace 10 mg tablets
Lestace 20 mg tablets

	Lietuva
	Lisinopril Actavis 10 mg tabletės
Lisinopril Actavis 20 mg tabletės

	Rumunija
	Lisinopril Actavis 5 mg comprimate
Lisinopril Actavis 10 mg comprimate
Lisinopril Actavis 20 mg comprimate




Šis pakuotės lapelis paskutinį kartą peržiūrėtas 2019-11-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

